
 שדלן/ית
<מנהל/ת הוועדה:>

אהובה שרון, חבר תרגומים
<כשלים במערך התחבורה הציבורית בירושלים>
<היו"ר איתן כבל:>
אני פותח את ישיבת ועדת הכלכלה. ראש העיר ירושלים מכבד אותנו בנוכחותו ואני פותח את הדיון על הכשלים במערך התחבורה הציבורית בירושלים. אני אומר בשני משפטים. אנחנו נקרין סרט ואני אאפשר לחברי ראש העיר לומר כמה דברים. לאחר מכן, אם ירצה, יוכל להישאר. כמובן נאפשר לחברי הכנסת שהגישו את הבקשה לדיון מהיר וגם נגיע למסקנות. 
ברשותכם, אני אומר שירושלים עיר בירתנו שהיא במידה רבה סוכמת את כל הבעיות של החברה הישראלית, גם מדיני, גם כלכלי, גם חברתי והמשתמשים בתחבורה הציבורית. לצערי היא המקום – אולי, ממה שאני עוסק בו – הבעייתי ביותר והמאתגר ביותר בכל הנוגע לתחבורה ציבורית. דרך אגב, כפי שהתחייבתי, גם ביקרתי בסיטיפס. לא ארחיב על זה ברגע זה. עשיתי את הביקור שהתחייבתי לעשות. אף אחד לא זיהה אותי באותו סיור כיוון שבאתי בדמות אחרת וראינו את הדברים מקרוב.

<ערן הילדסהיים:>
אני מהרשת החברתית בערוץ 13. אנחנו עוקבים כבר למעלה משנה אחרי בעיות שחווים אזרחים במשרד התחבורה. מזה כחודשיים מנסים להשיג תגובה מקרן טרנר להראות להם את הממצאים. היא כנראה לא רוצה לראות. 

אם אתה אדם שאכפת לך, עבר קו, לא עצר, אתה רוצה להתלונן, אתה מרים טלפון למשרד התחבורה, הם מגלגלים אותך למקום אחר, אין תשובות, אין לאן להגיע, עונה איזו פקידה שנותנת לך סטטוס שזה בטיפול. מצאנו שבממוצע לוקח שמונה חודשים ועד שאתה מקבל תשובה אתה כבר שכחת על איזה קו אתה מדבר. 

מה שנראה עכשיו, נראה כמה מקרים שניסינו להגיש לגביהם תלונה.

<היו"ר איתן כבל:>
תודה. סרטון קצר. אני מזכיר שאנחנו עוסקים בירושלים, הרשת החברתית.

(הקרנת סרטון).

<ערן הילדסהיים:>
אני חייב לומר עוד מילה לעניין השקיפות של משרד התחבורה. ביקשנו מהם נתונים, לא רק בנושא הזה אלא גם בנושא של תו נכה, גם בנושא של שירות ואין.

<היו"ר איתן כבל:>
תודה. תכף תהיה התייחסות לעניין. תודה לכם שוב על הסרטון הקצר שבקליפת אגוז כימת את הכול.

אדוני ראש העיר, בבקשה.

<ניר ברקת:>
תודה רבה היושב ראש, חברי כנסת נכבדים. אני רוצה ישר לצלול לנושא. ירושלים בחרה בתחבורה ציבורית וטוב שעשינו כך כי בהסתכלות קדימה, אין תחליף לתחבורה ציבורית יעילה. ההשקעות של משרד התחבורה בתשתית הן חסרות תקדים. למעלה מ-30 מיליארד שקלים. רכבת מהירה, רשת רכבות קלות, רשת הכבלים, אוטובוסים.

<ג'מאל זחאלקה (הרשימה המשותפת):>
30 מיליארד בירושלים או בכללי?

<ניר ברקת:>
רק בירושלים. רכבות בירושלים. 

<ג'מאל זחאלקה (הרשימה המשותפת):>
לאיזו תקופה?

<ניר ברקת:>
אלה תשתיות. ככל שמהר יותר, נוכל לממש אותן. זה לא לתקופה. אני מניח שזה לשבע עד עשר שנים.

מדובר על השקעה חסרת תקדים. במובן הזה אני חושב שכולנו מברכים. האתגר שלנו הוא תפעולי. אני רוצה לדבר על הפערים ולהציע פתרונות.

קודם כל, ללכת אחורה. ירושלים לשמחתנו הרבה גדולה וצומחת בקצב של שני אחוזים לשנה. פעם שנייה, גם האתגרים של גידול בנפחי התנועה, אם אתה לא עושה שינוי, אתה הולך אחורה. אתגרי התפעול מחייבים אותנו, במיוחד בתקופה עד שכל הרכבות יסתיימו, התלות שלנו באוטובוסים היא מוחלטת. התלות של ירושלים במערכת הסעת ההמונים, שזה בעיקר אוטובוסים נכון להיום, שמזינים את הרכבת ומוניות, היא מאוד מאוד גבוהה.

לצערנו לפני שלוש שנים, במשבר הביטחוני שחווינו, מאות נהגים שפעלו באגד יצאו מהסד"כ ואגד נשארה במחסור מאוד מאוד גדול שעד היום, לפחות מהמידע שיש לי, לא התאוששה לחלוטין. הדבר הזה מייצר אי ודאות במערכת התחבורה הציבורית, שזה בדיוק הפוך ממה שצריך להיות. אם תושבי העיר לא יודעים לסמוך בוודאות מתי מגיע אוטובוס, באיזו שעה, שהם יכולים לסמוך ולתכנן את היום שלהם על בסיס תחבורה ציבורית, אנחנו בעצם הולכים אחורה במקום ללכת קדימה.

המחסור בנהגי האוטובוס הוא אחד המפתחות הכבדים ביותר. זה אחד הנושאים הקשים ביותר שהעיר ירושלים מתמודדת אתו. אם זה מפעיל אחד או שניים, זה שולי. נכון להיום, אני רוצה לתת אנלוגיה. הייתה לנו תקופה מאוד ארוכה שתמיד היה לנו חוסר בשוטרים ותמיד ירושלים הייתה מקבלת תגבור לקראת ימי שישי, לקראת אירועים. ירושלים תמיד נזקקה לתגבורים והצורה שהמשטרה והמשרד לביטחון פנים פתר את האתגר היא על ה-2,000 תקנים הוסיפו 1,200 תקנים והעלו את שכר השוטרים בירושלים כדי להפוך את השכר של שוטרים ליותר אטרקטיבי והיום מצבנו הרבה יותר טוב מכפי שהיה בעבר. באנלוגיה לאתגר הנהגים, אנחנו צריכים לתעדף נהגים בירושלים בפרט ובמדינה בכלל כי המחסור הוא ארצי ולא רק ירושלמי למרות שאצלנו הוא משמעותית יותר חריף והתלות שלנו בנהגי אוטובוסים היא יותר גדולה.

אני טוען שהפתרון לאתגר הוא קודם כל לשים מסה משמעותית של משאבים לתגבור נהגים. אני מבין שזאת תקופת הכשרה. צריך לפתור את הבעיות האלה.

<היו"ר איתן כבל:>
אני רק אומר לאדוני ראש העיר ולציבור כאן שהדיון הבא מתמקד בין היתר במחסור בנהגים במכלול הארצי ולא רק בירושלים.

<ניר ברקת:>
אבל ירושלים סובלת מזה אולי בצורה הבולטת ביותר.

יש לנו עוד נושא אובייקטיבי והוא שבירושלים יש אירועים. בא נשיא, לצערנו הרב אפילו מטען, חפץ חשוד ובירושלים המספרים של החפצים החשודים יותר גדול מאשר במקומות אחרים, ואז כל העיר כמכלול נכנסת לאירוע תחבורתי. האתגרים שלנו הם כל פעם לקבל איזשהו תגבור לחסימה כזו או אחרת, לאירוע כזה או אחר. בירושלים כ-120 ימים בשנה יש לנו אירועים כאלה ואחרים שמחייבים אותנו לתגבורים.
המודל שהפעלנו בנושא של המשטרה בירושלים, זה מודל דומה שצריך להפעיל בתחבורה כך שתמיד תהיה לנו עתודה של עשרה אחוזים. היום יש לנו חוסר של 15 אחוזים והחוסר הזה, כשאנחנו נתקעים, להתאושש מאירוע, לוקח לנו הרבה זמן. 

ברשותך, אני רוצה לומר עוד דבר אחד טוב בעיר שלנו. יש לנו חברה אזרחית מאוד ערה. חברה אזרחית שיודעת להרים דגלים ויודעת להציג את האתגרים ולהתמקד באתגרים הספציפיים ולדרוש פתרונות. התברכנו בכך. אני בסך הכול מאמין במשרד התחבורה שיש לו אוזן קשובה. האתגר הוא אתגר של נהגים, תקציב שוטף, שלא יראו בתקציב השוטף שהולך להתמודדות עם העניין הזה של אגד כמעין הוצאה ועל פניו, אם נדע להתמודד עם הסוגיה הזאת – להערכתי תקופת המעבר והתלות באוטובוסים שיש לנו היום, וזה עניין של ארבע-חמש שנים לפחות, בתקופה הזאת חייבים לתת מענה איכותי של תחבורה ציבורית.

<היו"ר איתן כבל:>
תודה אדוני ראש העיר. בטרם אתה יוצא לשגרת יומך, ברשותך אני רוצה לגעת רק בשתיים-שלוש נקודות כדי גם לתת בשורה ואני אביא אותה עכשיו. התכנסנו השבוע יחד עם משרד האוצר, ועם משרד התחבורה ודיברנו על דרכים שאפשר לנסות ולקדם באופן מהיר פתרונות לעיר. אני רוצה לבשר לאדוני. הוועדה הזאת דנה ארוכות ברפורמה במוניות השירות. בירושלים אין מוניות שירות מסיבות כאלה ואחרות היסטוריות. לא נעסוק בעניין הזה. סיכמנו, ואני רוצה לנצל את ההזדמנות להודות למשרד התחבורה, למרות הנחיית השר שהיא הנחיה נכונה שהייתה בהסכמה עם ועדת הכלכלה שכל המכרזים יצאו ביחד, אנחנו ביקשנו ונענינו – דרור, תקן אותי אם אני טועה – שיצא מכרז. המכרז הראשון שיצא יהיה בירושלים.

<ניר ברקת:>
לתוספת נהגים?

<היו"ר איתן כבל:>
הכוונה היא להוסיף בזמן הקרוב מאוד מאוד מאות מוניות שירות שיכולות לשנות בצורה מאוד מאוד משמעותית את התנועה בתוך העיר. זה יכול להיות גם כלי משלים לאוטובוסים כי לצערי – ואני אאפשר ליושב ראש אגד גם להתייחס לדברים – יש מחסור גדול של נהגים. יש אי עמידה, ותכף נעסוק בעניין הזה, בזמנים בכל הנוגע להגעת האוטובוסים. אני רוצה להזכיר שהצלחנו במסגרת הרפורמה במוניות השירות להגיע לכך שגם מוניות השירות תהיינה עם רב-קו מסובסד אפרופו הדיון הקודם. נכון לרגע זה אין סבסוד למוניות שירות, וזאת אכן מהפיכה מאוד מאוד משמעותית. שוב, זו הזדמנות להודות למשרד התחבורה בראש ובראשונה, למשרד האוצר ולחבריי שהשתתפו אתי בדיונים בוועדת הכלכלה. יושב כאן יעקב אשר שהיה חלק בלתי נפרד מהדיונים ותודה לך. זו גם הזדמנות לומר לאדוני תודה.

לגבי הסיטיפס. אני רוצה שאדוני ידע שעשיתי את הביקור. אני מוכרח לומר לכם שאני יצאתי מזועזע מהצפיפות והלחץ שם. זאת אומרת, אינני רוצה להמעיט כהוא זה בעניין הזה של מערכת היחסים שמתקיימת בין הפקחים לבין האזרחים אבל הסיפור המרכזי הוא, ואני אומר לכם, היינו כאן בתחנה המרכזית בשעה 7:00 בערב – אין סיכוי שמישהו יתעכב. סרדינים הרגישו יותר טוב מאשר כאשר אנשים נכנסו לתוך הסיטיפס וזה דבר שאנחנו ניאבק עליו בכל הכוח. אינני יודע מה צריך לגרום לכך שבשעות העומס המצב ישתנה ותהיה תוספת של קרונות, תוספת של רכבות, אבל אנחנו הולכים לעקוב אחרי העניין הזה בצורה מאוד מאוד משמעותית. כפי שאמרתי, העניין של הנהגים, אנחנו נעסוק בו בהרחבה בחלק השני של הדיון. 
תודה אדוני ראש העיר. תודה חברי.

אנחנו פותחים את הדיון. אני רוצה להזכיר שיש חברי כנסת שביקשו דיון מהיר בעניין הזה ואני אאפשר להם להציג כל אחד את דבריו. אני אלך לפי הסדר. דב חנין לא נמצא. תמר גוזנסקי לא נמצאת. חיליק בר לא נמצא. אורי מקלב לא נמצא. חבר הכנסת מלכיאלי ולאחר מכן חברת הכנסת עליזה לביא שהיא גם חברת הוועדה והיא גם הגישה בקשה. לאחר מכן נפתח כמובן את הדיון להתייחסויות.

<מיכאל מלכיאלי (ש"ס):>
תודה רבה אדוני היושב ראש על קיום הדיון. אני גם רוצה להודות לראש העיר ירושלים ניר ברקת שפינה מזמנו והגיע לדיון בנושא. ניר, אנחנו מודים לך על ההשתתפות בדיון.

אדוני היושב ראש, אני לא רוצה לגזול יותר מדי זמן. נמצאים כאן נציגי ציבור. אני רוצה להעלות בעיה. בשכונות רבות בירושלים, מי שמסתובב ורואה את התחנות המלאות והגדושות, בפרט בימי שישי, חושב שאין תחבורה ציבורית בירושלים. הטענה שלנו היא טענה בעיקר על אי עמידה בלוחות הזמנים. אני מבין שיש בעיה שאין מספיק נהגים, זה נכון, אולי אין מספיק אוטובוסים. בסדר. 

<היו"ר איתן כבל:>
הבעיה היא לא האוטובוסים.

<מיכאל מלכיאלי (ש"ס):>
אין מספיק נהגים. מבין את הבעיה. אבל כאשר אגד מפרסמת באתר שלה ו-20,000, על פי נתונים שהראו לי, נסיעות לא יצאו בזמן שלהן, זה אומר ש-10,000 כפול מאות אנשים יצאו מהבית לתחנה בזמן שאגד התחייב והאוטובוס לא הגיע. אני מבקש מאגד, תורידו מהאתר שלכם את השעות שאתם יודעים מראש כי אתם לא יודעים להתמודד עם זה.

דבר נוסף. אני רוצה לדבר בפרט על השכונות החרדיות בירושלים. זה לא סוד, הציבור החרדי הוא אחד הצרכנים הגדולים ביותר, אם לא הגדול ביותר, לא בדקתי את זה, של התחבורה הציבורית. כל שכונות הקצה בירושלים והקווים, בכלל לא קשורים לצרכים של הציבור. לא השעות, הזמן שהאברכים חוזרים מהכולל והם צריכים לנסוע בשעות מסוימות, לא השכונות הרלוונטיות.

דבר אחרון. שנים דיברו על הנושא של תיאום עם נציגי הקהילות שזה אומר מתנ"סים, מינהלים קהילתיים. יש שכונות שזה עובד מאוד יפה, וצריך לומר לשבחה של אגד, ויש שכונות שבגלל סיבות כאלה או אחרות, פסק הקשר. אני חושב שראוי לחדש אותו.

<עליזה לביא (יש עתיד):>
תודה אדוני היושב ראש. חבל לי שראש העיר יצא. אני משמשת גם כיושבת ראש השדולה של הסטודנטים בכנסת ישראל. בנוסף לכל הבעיות – ואני שותפה לדברים שנאמרו כאן – על פי הדברים שאנחנו שומעים, 11 אחוזים מכלל הנסיעות בעיר לא קיימות. כלומר, דיווח שניתן על ידי חברת האוטובוסים, על ידי משרד התחבורה, דוח משרד התחבורה עצמו, אלפי נסיעות של אגד לא מתקיימות למרות שהן מדווחות. זה פשוט נורא. אנחנו מדברים על עיר מדהימה שיש בה הרבה מאוד מוסדות לימוד, אוניברסיטאות, אוניברסיטה שמחולקת לשני חלקים, אנחנו מדברים על סטודנטים - - -
<ג'מאל זחאלקה (הרשימה המשותפת):>
האוניברסיטה מחולקת לשלושה חלקים. גם עין כרם. קו 19 נוסע לעין כרם.

<עליזה לביא (יש עתיד):>
צודק. תודה על התיקון. אחת הקבוצות שנפגעות היא קבוצת הסטודנטים שמתניידת ברובה בתחבורה ציבורית וזמן ההגעה לאוניברסיטה, המעבר בין הקמפוסים השונים, הולך ומורכב והם מאבדים הרבה מאוד זמן. העירייה מקדישה הרבה מאוד זמן ומשאבים להביא סטודנטים לעיר ירושלים וטוב שכך. אבל יחד עם זאת, הגעה לאוניברסיטה מתבררת כלא פשוטה, ומה הפתרון? הפתרון הוא יותר רכבים פרטיים? הסטודנטים מתלוננים על כך שבנוסף לעומס ולתדירות שהולכת ופוחתת של האוטובוסים בשעות הערב, היא מאוד נמוכה, אין לרוב תחבורה ציבורית שמסייעת ומאפשרת. זה משליך על מגורים, על לבחור ללמוד בעיר ירושלים. לרבים אין ברירה, ואז רכבים פרטיים נוספים והם מייצרים יותר פקקים. אנחנו כולנו עמדנו כאן שעה בכניסה לעיר כדי להגיע לדיונים, כל מי שהגיע מחוץ לירושלים, ובאמת ביקשנו את הדיון המהיר הזה כדי לבוא ולראות.

עיריית ירושלים מסירה מעצמה את האחריות והיא אומרת שההחלטות מתבצעות על ידי משרד התחבורה ושלה אין יכולת להשפיע. גם עמדת משרד התחבורה שכן יש שיפור, אנחנו לא רואים איך היא מתורגמת.

אם כן, המציאות בעיר מחייבת באמת פתרון ויוזמות. לא אחזור על דברים שאמר כאן ראש העיר. אנחנו יודעים, מכירים ומוקירים את המקום של עיר בירה והעבודה הנהדרת שנעשית גם על ידי ראש העיר ועל ידי אנשי העירייה, אבל אדוניי, צריך לבוא ולראות איך מחזירים את היכולת להתנייד בעיר הזאת ולא לבזבז כל כך הרבה זמן וכסף.

<דב חנין (הרשימה המשותפת):>
תודה אדוני. קודם כל, צודק ראש עיריית ירושלים כשהוא אומר שירושלים תמשיך להיות תלויה באופן מאוד מאוד מסיבי באוטובוסים עוד הרבה שנים קדימה. זו נקודת המפתח לדיון הזה.

<היו"ר איתן כבל:>
ולא רק ירושלים.

<דב חנין (הרשימה המשותפת):>
ולא רק ירושלים. אתה צודק אדוני היושב ראש. הבעיות שאנחנו רואים בירושלים הן בקליפת אגוז ריכוז של בעיות התחבורה הציבורית במדינת ישראל. 

בירושלים יש גם ציבור מאוד גדול שהוא תלוי בתחבורה ציבורית ומאוד סובל מהקשיים בתחבורה הציבורית. אני מקבל המון פניות מהציבור החרדי בירושלים. אנשים שחלק גדול מהם אין להם רכבים פרטיים ואין להם את האפשרות להשתמש ברכבים פרטיים תלויים בתחבורה הציבורית וסובלים מאוד ממה שקורה היום בירושלים.

האוכלוסייה הערבית בירושלים המזרחית, שם בכלל יש שכונות שהן חצי מנותקת. אין קשר בין הרישום שקיים במשרד התחבורה לבין המצב בפועל לגבי אוטובוסים שמגיעים או לא מגיעים למקומות במזרח ירושלים. אני אומר את זה גם לאור פניות ציבור שאני קיבלתי והתשובות שקיבלתי עליהן.

דיברה חברת הכנסת לביא על נושא הסטודנטים ואוכלוסיית הסטודנטים, איך אנחנו מחברים את האוניברסיטאות באופן מהיר ונוח למרכזי התחבורה הציבורית ולעיר. 

יש שאלה של מקומות התעסוקה, קווים של מהיר לעבודה, קווי הזנק למקומות תעסוקה. גם כן ניהלנו דיונים בוועדת המשנה ולא מצאנו עדיין תשובות לכל הבעיות שקיימות.

אני רוצה לנצל את ההזדמנות הזאת כדי להביע צער על כך שדווקא המהלך הזה של רשות תחבורה מטרופולינית בירושלים, שהיה יכול להיות חלק משמעותי מהפתרון, והיה צריך להיות מנותב לוועדת הכלכלה כדי שאנחנו כאן בוועדה הזו נוכל לקדם אותו ובמהירות רבה ולפחות בקטע הזה של הקשר בין הגורמים השונים לשפר את המצב, בגלל כל מיני שיקולים קואליציוניים הוא הוצא החוצה מוועדת הכלכלה וכנראה ייקבר באיזושהי ועדה שהמטרה העיקרית שלה היא לא לעשות אתו שום דבר.

אני רוצה לסיים ולומר שאחת הסוגיות הקריטיות בירושלים היא המחסור בנהגים. כל הבעיות שאנחנו רואים של קווים שמתבטלים פעם אחר פעם אחר פעם אחר פעם, קשורות לכך שאין נהגים, חסרים נהגים, חסרים המון נהגים בירושלים וכדי לפתור את הבעיה של המצוקה של האוטובוסים בירושלים, אנחנו צריכים לשנות את מצב הנהגים.

<היו"ר איתן כבל:>
בדיון הבא נרחיב. זה לב לבו של הדיון ואני מקווה שגם באנו עם פתרונות, לפחות ניסיון לתת לזה מענה.

<יעקב אשר (יהדות התורה):>
אני לא רוצה לחזור על דברים שנאמרו. אין ספק שיש בעיה ויש בעיה קשה. הנתונים האלה של עשרה אחוזים של נסיעות שלא מגיעות ליעדן או שמאחרות וכולי, זה אחוז גבוה בכל קנה מידה.
אני חושב שכפי שנאמר כאן ירושלים היא מקרה מאפיין לאותם מקומות שחלק גדול מהתושבים סמוכים לתחבורה הציבורית. אתה חיברת שלושה דיונים שאני לא יודע מי הביצה ומי התרנגולת אבל זה הכול משליך אחד על השני. המצב כיום, אדוני היושב ראש הוא כזה שיש הרבה שיפור בתחבורה הציבורית. המכרזים החדשים ונעשו דברים טובים. החליפו אוטובוסים לאוטובוסים יותר משוכללים. יש הרבה מאוד דברים שקרו אבל יש כמה דברים שהם העיקריים שהם לא קרו. הנושא הזה שקרא לו ראש העיר "ספר" הוא נכון כי זאת בעצם המילה גמישות. הגמישות בתחבורה ציבורית היא קריטית. בערים בהן קודם כל יש כל מיני דברים שקורים חדשות לבקרים, גמישות שסדרן יכול תוך כדי תנועה לפעול. הוא יודע על איזשהו פיק מסוים, הוא יודע לתת תשובה לדבר הזה. המכרזים של היום, ושוב, זאת לא החלטה שמישהו במשרד התחבורה החליט שהוא לא רוצה שתהיה גמישות. הכול מתחיל בסופו של דבר בכסף. אין כסף במכרזים לקחת קצת מרווח מה שכמעט ולא קיים היום כי המרווח של היום הוא לא מרווח?

<היו"ר איתן כבל:>
לא נרחיב על זה עכשיו. הדיון הרחב הגדול המרכזי יהיה בדיון הבא.

<יעקב אשר (יהדות התורה):>
 בסופו של יום צריך להבין דבר אחד. דיבר כאן דב קודם על רשות מטרופולינית. הכול טוב ויפה. קודם כל המדינה צריכה להשקיע בגמישות הזאת, בתוספת אפשרות לגמישות במכרזים החדשים, ושנית, בתנאים ובאופק המקצועי של נהגים כי אם אין נהגים ואין אוטובוסים ואין גמישות, אי אפשר לתכנן תחבורה, היא לא עובדת ומי שסובל מזה אלה דווקא האוכלוסיות החלשות, אלה שאין להן רכבים פרטיים, אלה שמבחינתן כל החיים נראים אחרת. 

המוניות עליהן דיברת, לא הן ייתנו את הפתרון.

<היו"ר איתן כבל:>
לא. חלק מהפתרון. אתה רוצה שנבטל את זה?

<יעקב אשר (יהדות התורה):>
לא. אני לא רוצה.

<היו"ר איתן כבל:>
זה ברור כשמש לאור הירח.

<יעקב אשר (יהדות התורה):>
אחד החששות שלי הוא שמחר יגידו שיש מוניות, אז בוא נוריד באוטובוסים עוד יותר.

<היו"ר איתן כבל:>
לא. יעקב אשר, לא מתאים לך, אתה גם יושב ראש ועדת משנה ואתה אושיה מרכזית בוועדה. זה לא עובד כך. אלה שכבות שכבות. יש קודם כל את השכבה המרכזית בכל הארץ וחשוב שנגיד את זה. אמר את זה גם חבר הכנסת דב חנין, יושב ראש ועדת המשנה לתחבורה ציבורית. ליבת התחבורה הציבורית בישראל היא אוטובוסים. זה קודם כל. אני לא רוצה להקדים את המאוחר ולהיכנס לדיון הבא שהוא הדיון המרכזי ועליו אנחנו הולכים למקד את העניין הזה. יש שכבות, יש רכבת קלה, יש רכבת כבדה, יש מוניות שירות ויש מוניות ספיישל. אלה שכבות שכבות ויש עוד את האפשרות לקחת אתך עוד אנשים. אני לא רוצה לפתוח עכשיו את הדיון. בוא נהיה ממוקדים בתוך הנושא שלנו.

אני מבקש להתמקד רק בירושלים.

<ג'מאל זחאלקה (הרשימה המשותפת):>
הבנתי. אני יודע לקרוא כותרות. 

<ג'מאל זחאלקה (הרשימה המשותפת):>
אני בטוח שאתה יודע.

<דב חנין (הרשימה המשותפת):>
גם ליצור. לא רק לקרוא.

<ג'מאל זחאלקה (הרשימה המשותפת):>
אני השתמשתי שנים ארוכות בקו 19. לפני 30 שנים המצב היה טוב יותר. האוטובוס הזה מגיע להדסה עין כרם, שם למדתי גם לתואר BA, גם ל-MA וגם ל-PHD, באותו מקום, וגם עבדתי. אני לא מצליח להבין בגדול. אני לקחתי את המצב כפי שהיה לפני 30 שנים ומה שהראיתם כאן בסרט - במבחן ההתחלה והתוצאה הסופית יש כאן כישלון. ייתנו תירוצים, יאמרו שיש עוד שבע שנים, תקציבים וכולי, אבל בינתיים איך לפתור את הבעיה היום כאשר אני מזהיר כאן מפני מה שהולך להתרחש - וגם את זה צריך לשים על השולחן - כאשר תהיה הרכבת המהירה מתל אביב לירושלים.
<היו"ר איתן כבל:>
יהיה עוד יותר גרוע.

<ג'מאל זחאלקה (הרשימה המשותפת):>
אנשים שיבואו לכאן, ירצו להשתמש בתחבורה הציבורית ואז אם יהיה קשה בתחבורה הציבורית בירושלים, אנשים לא ישתמשו ברכבת. יאמרו שלא כדאי להם לנסוע ברכבת המהירה כי בירושלים הם ייתקעו. 20 דקות מתל אביב לירושלים, אבל להגיע להדסה הר הצופים אתה צריך 40 דקות או 50 דקות. 

לכן אני רוצה שנשמע מה תהיה ההיערכות למצב החדש שייווצר. אני דורש שהוועדה תעקוב אחרי הביצוע. אנחנו רוצים לראות שינוי משמעותי בתחבורה הציבורית בירושלים ושהוועדה תעקוב אחר זה. לא רק נדבר ונלך הביתה.

<היו"ר איתן כבל:>
תודה. אני רוצה לספר לך שקיימנו כאן לאחרונה דיון בנושא הסיטיפס ואני התחייבתי לעשות ביקור. אני ביקרתי ואני מתכוון להמשיך, לעקב ולבקר. יש סרט שגם תהיה בו הדמות החדשה שיצרתי לעצמי.

ברשותכם, אנחנו פותחים את הדיון. יוסי סעידוב מ-15 דקות.

<יוסי סעידוב:>
הכנו מצגת קצרה שמציגה את הנתונים שחלקם עלו כאן. כאן אנחנו רואים את הנתונים של אי ביצוע נסיעות על פי בקשת חופש מידע שביקש ידידנו ושותפנו ישי בלך ממשרד התחבורה. הנתונים מצביעים על אי ביצוע של נסיעות בסדר גודל של בין 10 אחוזים כמעט ל-20 אחוזים נסיעות מדי חודש. זאת אומרת, אנחנו מדברים על אי ביצוע נסיעות בתוך ירושלים בשכונות בסדר גודל של בין 10,000 נסיעות לחודש ל-20,000 נסיעות בחודש. הממוצע הכמעט שנתי, כי הנתונים האלה הם עד אמצע נובמבר 2017, הוא 8.9 אחוזים. זאת אומרת שכמעט אחד מתוך עשרה אוטובוסים - - -
<היו"ר איתן כבל:>
סליחה. אני אומר קודם כל לגברתי המנכ"לית המוערכת שאני יודע שדרור כבר מפעיל את כל שרירי הפנים כדי להסביר לנו מה קורה כאן. אני יודע את זה. ברשותכם, אני אאפשר.

הוא לא המציא את הנתונים האלה. שאף אחד לא יתבלבל. אני רק אוסיף ואומר שבנושא הזה במסגרת הדיון המקצועי הסגור שקיימנו כאן עם תחבורה ואוצר, גם הייתה התייחסות שגם גברתי המנכ"לית תיתן אותה שהיא אני מקווה בעזרת השם שהיא אמורה לתת בשלב כזה או אחר מענה. אבל שאף אחד לא יתבלבל. מהמנכ"לית, השר ועד אחרון האנשים שיושבים כאן, יש כאוס מוחלט, ולא רק שם, בכל הנוגע לתדירות. שאף אחד כאן לא יספר סיפור. אם הוויכוח יהיה אם זה בדיוק אחוז כזה או כזה, שאף אחד כאן לא ינסה לבלבל אותנו.

<יוסי סעידוב:>
הנתונים הם במסגרת חוק חופש המידע ממשרד התחבורה. אם במשרד התחבורה יש ספקות, אני בטוח שהם באו מוכנים ויציגו נתוני אמת של אי ביצוע.

בנוסף, במהלך 2017 משרד התחבורה עשה בדיקה אנושית על קווים, בעיקר על קווים לכותל, וגילה שבערך 12 אחוזים מהנסיעות לא מבוצעות, כך שהנתונים לא שונים הרבה מהנתונים שמשרד התחבורה בדק באופן עצמאי.

אבל בשקף הבא אנחנו רואים כיצד משרד התחבורה באמת בודק ומה הנתונים שעומדים לנגד עיניו בנוגע לירושלים. כאן אנחנו רואים את הבקרה המדגמית שמשרד התחבורה עורך. למרות שיש GPS בכל אוטובוס, למרות שהוא יודע איזה אוטובוס לא יצא מאיזו תחנה ומתי, עדיין קיימת בקרה מדגמית ולפי הבקרה המדגמית הזאת אי הביצוע עומד על בסך הכול שני אחוזים. זאת אומרת, אנחנו מדברים על פער של פי חמש בין המדגם לבין המינימום של המציאות.

בשקף הבא אנחנו נוכל לראות את הנתונים כפי שעולים ממוקד התלונות של 15 דקות. אנחנו מפעילים אפליקציה, אנחנו קיבלנו בשנה האחרונה 8,000 פניות מנוסעים.

<היו"ר איתן כבל:>
רק בירושלים?

<יוסי סעידוב:>
8,000 פניות מכל הארץ. בירושלים למעלה מ-1,000. אנחנו מדברים על קו 19 שנמצא באופן קבוע במקום הגבוה. 

<היו"ר איתן כבל:>
מאיפה הוא יוצא ולאן?

<יוסי סעידוב:>
שאלה מצוינת. קו 19 יוצא מהדסה עין כרם.

<היו"ר איתן כבל:>
נסעתי בו הרבה, גם כסטודנט.

<יוסי סעידוב:>
הוא נוסע להר הצופים. המסלול שלו הוא מעל 19 קילומטרים של קו עירוני שעובר גם במרכז העיר. רוב הדרך רחוקה מנתיבי תחבורה ציבורית, יש לו קטע קצר שהוא נכנס למרכז העיר. קו 19 הוא באמת דוגמה אבל צריך לומר שהנתונים שלנו מגיעים אלינו באמצעות אפליקציה ובאמצעות אינטרנט. 

יש כאן קהל מאוד גדול, קהל חרדי שסובל גם הוא מתחבורה ציבורית לקויה, במיוחד מהקווים לכותל, קווים 1 ו-2. כ-60 אחוזים – מניתוח שלנו של התלונות שמגיעות אלינו בירושלים – הם על הפרה של תנאי הרישיון. זאת אומרת, משרד התחבורה צריך לבקר את אגד יותר.

אנחנו לא יודעים מה הנתונים שיש במשרד התחבורה בנוגע לתלונות הציבור. משרד התחבורה לא מפרסם כמה תלונות הוא מקבל בשנה ועל מה התלונות.

<היו"ר איתן כבל:>
נא לסיים. אנחנו נאפשר גם למנכ"לית להגיב.

<יוסי סעידוב:>
בשקף הבא נוכל לראות התייחסות לזמני הנסיעות על פי התכנון של התחבורה הציבורית בירושלים. זאת אומרת, אם התחבורה הציבורית בירושלים הייתה עובדת כמו שהיא צריכה לעבוד, עדיין זמני הנסיעה מהשכונות לתחנה המרכזית היו אורכים פי שלוש מאשר ברכב פרטי. כאשר אנחנו יורדים בפועל ואנחנו בודקים מה קורה, בדקנו למשל עם קבוצת תושבים, עם בעז מגילה, גילינו שזמן הנסיעה מגילה לתחנה המרכזית אורך יותר משעה. זמן הנסיעה בתחבורה הציבורית מירושלים לתל אביב קצר יותר מאשר זמן הנסיעה בשכונות בתוך ירושלים. 

בתמונות הבאות נוכל לראות איך זה בא לידי ביטוי בפועל בתחבורה הציבורית. אנחנו רגילים לראות תחנות ובתוך האוטובוסים והמצב קשה מאוד. מי שיכול לברוח ולהימלט מהתחבורה הציבורית, נמלט. צריך לומר שזה לא משפיע רק על מי שאין לו רכב אלא זה משפיע גם על מי שיש לו רכב כי כאשר בן אדם מעדיף לא לנסוע יותר בתחבורה הציבורית, הוא מעמיס על התחבורה הציבורית.

<היו"ר איתן כבל:>
משפט אחרון ברשותך.

<יוסי סעידוב:>
הפתרונות. מה הם הפתרונות שירושלים זקוקה להם וצריך לומר שהפתרונות האלה הם גם באחריות העירייה והם לא נובעים רק ממחסור בנהגים.

דבר ראשון, קווים מהירים לתחנה המרכזית. תחנת הרכבת החדשה המהירה שאמורה להיפתח בבנייני האומה היא הזדמנות אדירה לתחבורה הציבורית אבל אין הכנה של משרד התחבורה לקווים מהירים לתחנה המרכזית. תושבים משכונות שונות נאבקים כדי שיהיו להם קווים כאלה. 

שנית, נתיבי תחבורה ציבורית במיוחד בשכונות פקוקות כמו פסגת זאב. ברמות יש אישור לנתיב תחבורה ציבורית אבל משום מה יש נסיגה ברגע האחרון של משרד התחבורה לא לבצע אותו.

אנחנו מדברים על כבישים בירושלים שמשמשים רק רכב פרטי. כביש בגין. משרד התחבורה חנך לפני חצי שנה את מחלף הרוזמרין. ממחלף הרוזמרין ועד למרכז העיר, כמעט ולא נוסעים אוטובוסים בכביש הזה.
במלים אחרות, השינוי של התחבורה הציבורית בירושלים והעובדה שאנחנו נראה פחות תמונות קשות כאלה, הם יקלו גם על הנהגים והם יהפכו את המקצוע הזה ליותר אטרקטיבי.

<היו"ר איתן כבל:>
תודה. אני שוב רוצה להודות ל-15 דקות על העבודה המדהימה שאתם עושים. אתם ראויים לכל שבח. אני אומר את זה מכל הלב בשמי, בשם חברי הכנסת, בשם יושב ראש ועדת המשנה שעוסק ונעזר. תודה.

<קריאה:>
תושבי ירושלים נעזרים בהם.

<היו"ר איתן כבל:>
לא רק ירושלים.

גברתי המנכ"לית, אני מבקש את התייחסותך לעניין. לאחר מכן אני אבקש מחברי, באמת חברי, יושב ראש אגד לתת התייחסות לדברים שנאמרו כאן.

<מיכאל מלכיאלי (ש"ס):>
יש כאן נציג שמרכז את כל המרכזים הקהילתיים?

<היו"ר איתן כבל:>
תן לי. אני רוצה להזכיר, נכנסת באיחור לכנסת. עבדתי להיות קשה היושב ראש. 

<מיכאל מלכיאלי (ש"ס):>
טוב לנו שאתה יושב שם. זה מצוין בשבילנו.

<היו"ר איתן כבל:>
אני אתן למי שמאגד את כל המינהלים. אנחנו גם מכירים.

<קרן טרנר:>
אנחנו כמובן רוצים לשפר את מצב התחבורה הציבורית בירושלים. אנחנו לא שבעי רצון. אנחנו רוצים להיות במקום אחר. כן צריך להגיד שחל שיפור באופן שבו אגד נותנת שירות בעיר ירושלים אבל זה אני אשאיר לך לפרט.

המערכות שלנו, הנתונים שהיו כאן, אני לא חושבת שהם הנתונים הנכונים אבל אני לוקחת על עצמי להעביר לכם את הנתונים המעודכנים. כן צריך לומר שאנחנו כבר משלמים לאגד אל מול נסיעות בפועל לפי מערכות ממוחשבות. נושא הבקרה הוא נושא שאנחנו גם עוברים לבקרה אלקטרונית מלאה, לא עוד נציגים שיבואו לתחנות ויבינו האם האוטובוס יצא או לא אלא בהתאם למערכת ממוחשבת אבל הנושא הזה מצוי בהליכים משפטיים עם כל החברות ולא רק עם חברת אגד. הכיוון אליו הולך המשרד, זה כמובן תשלומים וקנסות אל מול אי ביצוע בפועל בהתאם למערכות ממוחשבות אלקטרוניות. בעתיד כולנו נתיישר על אותם נתונים.

<היו"ר איתן כבל:>
זה אמור להיות גם בדיון הבא, אבל אם גברתי תוכל רק לומר את המיקוד, איך אתם מתכוונים, כדי לתת את המענה הספציפי שבו תהיה התאמה מלאה בין האוטובוס, מתי הוא מגיע, לבין העובדה שתהיה לכם שליטה מלאה על הנתונים האלה.

<קרן טרנר:>
כבר היום אנחנו יודעים להגיד האם בוצעה נסיעה או לא בוצעה נסיעה ולפי זה אנחנו מתחשבנים עם איזשהו גרייס. לגבי קנסות, אנחנו עכשיו בהליך תביעה עם כלל החברות אבל הכיוון, המדיניות שלנו היא לעבור לבקרה אלקטרונית מלאה וקנס בגין כל נסיעה שלא מבוצעת. היום זה בהתאם לבקרה המוכרת.

<היו"ר איתן כבל:>
זה עניין חשוב.

<קרן טרנר:>
כמובן שהבקרה תהיה אל מול נתוני האמת. חברות האוטובוסים טוענות לשינוי קיצוני מדי בהתנהלות של המשרד ואנחנו בהליך תביעה עכשיו. זה יידון ואני מניחה שנגיע לעמק השווה לגבי התהליכים.

<היו"ר איתן כבל:>
מתי להערכתך זה יהיה?

<קרן טרנר:>
אני מקווה שהשנה נעבור לשם. זה גם תלוי בלשכה המשפטית.

העניין בירושלים הוא קצת דוגמה למה שקורה בכל הארץ וזה הדיון הבא, אבל אנחנו כן רוצים בירושלים שייכנסו מוניות שירות, גם חלקים מהאשכול יצאו לתחרות, אנחנו נשפר את נושא הנהגים, שגם זה שייך לדיון הבא, כך שברגע שיהיו יותר נהגים וגיוס נהגים, זה יקל על כל חברה שתגיע לירושלים. 

גם הנושא של כרטוס בירושלים על ידי הנהג, אני חושבת שזה מאוד יקל על נהגים. היום להיות נהג בירושלים, זה מאוד לא קל. לא סתם חסרים נהגים ובאמת זאת משימה כמעט בלתי אפשרית. ברגע שניתן לנהג להסיע בבטחה את הרכב ולא להתעסק בתעודות, בכרטוס, בטעינה ובמזומן, גם הבטיחות תעלה, גם זרימת התנועה תעלה וגם הנהג יהיה הרבה יותר רגוע. 

<היו"ר איתן כבל:>
לא רק זה אלא – נדבר על זה בדיון הבא – כל הסיוע לנהג במקומות בהם הוא יכול לרדת ולעשות את הצרכים וכולי. זאת מעטפת שלמה שלכאורה נראית עניין של מה בכך אבל היא חלק מהעובדה למה אנשים לא רוצים לבוא. זה לא רק השכר אלא זה גם.

<קרן טרנר:>
כן. זה חלק ממעמד הנהג שאנחנו מקווים שיביא עוד נהגים ועוד נהגים ובאמת היכולת התפעולית לעמוד בדרישות.

אני כן חייבת לומר ששנת 2017 הייתה שנה כואבת בירושלים אבל אנחנו כן רואים שיפור באופן שבו אגד מתפקד בירושלים. זה עדיין לא מרפה את ידינו מלהוציא לתחרות חלקים בירושלים. בתפיסה שלנו המכרזים הראשונים שיוצאים מאגד הם מכרזים בירושלים, מוניות השירות יהיו בירושלים, וכן, המצב בירושלים עתיד מאוד להשתפר.

<קריאה:>
מתי יוצאים המכרזים בירושלים?

<היו"ר איתן כבל:>
זה יהיה הכי מהר שאפשר. אני מטפל בזה באופן אישי וקרוב. אני רק רוצה לומר גברתי, הנה, אני אומר את זה כאן ואמר את זה חבר הכנסת ג'מאל זחאלקה. מצד אחד המשרד, ובדין, רוצה שקו רכבת ירושלים-תל אביב ותל אביב-ירושלים יצא מן הכוח אל הפועל בצורה הכי מהירה אבל אני כבר אומר - - -
<קריאה:>
אולי נשמע גם מתי זה יהיה.

<היו"ר איתן כבל:>
אני אומר את זה כאן כי זאת הכניסה לעיר ויהיה צוואר בקבוק מטורף שיגרום לקריסת העיר לגמרי. זאת אומרת, אתה בא לברך ותמצא את עצמך מקלל. זה יבריח אנשים כי לא יהיה מצב בו אנשים יודעים שהם מגיעים ויכולים לתקתק החוצה. אם אני אמצא את עצמי מגיע מראש העין והגעתי ב-20 דקות אבל אני תקוע כאן עכשיו עוד 40 דקות, אז עדיף לי להגיע כבר ברכב שלי. זה חלק מהבעיה.

<קרן טרנר:>
אנחנו נערכים לתגבור נסיעות. אלה נסיעות ישירות מהשכונות אל תחנת הרכבת. 

<ג'מאל זחאלקה (הרשימה המשותפת):>
מתי תהיה הרכבת?

<קרן טרנר:>
תכף אני אתייחס לרכבת. בדיוק השר הציג את זה עכשיו בוועדת הכספים וחלק כבר שמעו את הדברים. הרכבת הראתה לנו תכנית תפעולית שמאפשרת הפעלה חלקית כבר בסוף מרס-תחילת אפריל. אכן יכלה להיות איזושהי נסיעה, איזושהי תמונת ניצחון של קו רכבת שנוסע בין התחנות על מסילה אחת ובאיזשהו אילוץ תשתיתי. הרכבת גם גיבשה תכנית בטיחות להפעלה החלקית הזאת במתכונת החלקית, גם מסילה אחת, גם עוצר בהגנה ולא בכל תחנות תל אביב, והמעטפת הבטיחותית לא הייתה מספקת. כיוון שאנחנו לא מתכוונים להתפשר בנושא הבטיחות, גם מבחינת המשרד השר קיים על זה ישיבה בשבוע שעבר, גם מבחינת השר, עדיף – יש מושג מהצנחנים של מחלצים קדימה – לחכות. אנחנו הולכים על הפעלה מלאה, אנחנו הולכים על הפרויקט כולו. ניסינו לעשות איזושהי הפעלה חלקית אבל נושא הבטיחות לא היה מספיק סגור ואנחנו מתקדמים הלאה ומקווים שלקראת חגי תשרי זה היעד החדש. אנחנו נקיים עוד ישיבה עם הרכבת בשבוע הבא. אנחנו נקבל רכבת מלאה בשתי מסילות, בתדירות גבוהה יותר, עד הרצליה. כלומר, מענה לכל תחנות תל אביב. מבחינת לוחות הזמנים שהרכבת מציגה, זה לא יאוחר מספטמבר ואנחנו מקווים אפילו אוגוסט.

<היו"ר איתן כבל:>
תודה גברתי. אני אעביר את רשות הדיבור ליושב ראש אגד חברי אבי פרידמן ולאחר מכן למרכז המרכזים הקהילתיים.

<קרן טרנר:>
דיברתם על הפרויקטים, על הנתיב השלישי בכניסה לעיר?

<היו"ר איתן כבל:>
לא. את תסכמי את זה בסוף. 

<אבי פרידמן:>
יקודם כל, תודה על הזכות שניתנה לי להתייחס למה שנאמר כאן. אני אתחיל בזה שאומר שכאשר יש בעיה, לא צריך להעצים את הבעיה. אני לא אומר שאין בעיה ואני אגע בה, אבל לפי הנתונים וכל מה ששמעתי כאן, לוקחים את הבעיה ומעצימים אותה והדובר אחרי כן מעצים אותה עוד יותר. זה לא עושה את הבעיה טובה יותר. יש בעיה. 50 אחוזים מהפתרון של הבעיה הוא בכלל בעצם ההכרה בזה שיש בעיה ואני הבנתי שיש הכרה בזה שיש בעיה וגם אנחנו מכירים.

אני באגד משנת 1979. לא זוכר שאגד אי פעם, על היתרונות שלו ועל המגבלות שלו, היה בבעיה בנושא של רמת שירות. היו עליות וירידות, ואנחנו לא מפעילים תחבורה ציבורית רק בירושלים אלא אנחנו מפעילים תחבורה ציבורית ממטולה בואך אילת כולל ירושלים. אם הייתי יכול לציין משהו של רמה גבוהה ביותר, זאת אולי התחבורה הציבורית בירושלים.

אבל קרה משהו בשנים האחרונות ואני אומר שקרה משהו לטובה מצד אחד ויצר בעיה מצד שני. צריך לדעת איך פותרים את הבעיה. משרד התחבורה נמצא ברפורמות של תחרות חסרת תקדים. בהתחלת הדרך לא התלהבנו מהרעיון כי אף אחד מנתח שוק כזה גדול לא מוכן לרדת. היה בצורה מושכלת, הבנו והרפורמה יצאה לדרך והיא גם יצרה סוג של בעיה. מצד אחד היא יצרה תחבורה ציבורית עם תחרות טובה יותר, ומצד שני היא יצרה בעיקר בשנים האחרונות, עקב ההתרחבות, מחסור אדיר בנהגים וכנראה במה שאני אומר עכשיו אני אגע בדיון הבא אבל אני לא יכול שלא להתייחס לכל מה שנאמר כאן. כי כל מה שנאמר כאן, ארגון 15 דקות, אני מתחבר נניח לכולם. לא למספרים. אם בסופו של דבר נוסיף שירות, נוסיף קווי שירות, גם בירושלים, רק אין מי שיסיע את קווי השירות, אז נראה מספרים עולים ועולים. זאת אומרת, זה הביצה והתרנגולת. להוסיף שירות, אבל אין מי שיסיע.
דיבר כבוד חבר הכנסת מלכיאלי ואמר שצריך לקחת מישהו, דמות שמכירה את המגזר שהוא מייצג. במשרד התחבורה יש נציג חרדי שמתעסק בזה והוא מעורה בתחום התחבורה ולא נעשה כלום בירושלים בלי שהנציג החרדי ייתן את דעתו בנושא הזה. אגד מחזיק שני יועצים ואפילו שלושה יועצים חרדים. למה הוא מעסיק אותם? בשביל לתת פתרונות למגזר שיש לו מאפיינים משלו. אז יביאו לנו מחר נתונים על אתמול שחצי ירושלים הייתה סגורה כי הלך לעולמו הרב של הפלג הירושלמי. כל יום יש אירוע בירושלים. תביא עוד 500 נהגים, והיה מה שהיה אתמול בירושלים, נראה את אותם נתונים ואפילו גרועים יותר. צריך לקחת בחשבון – אמר ראש העיר – 120 ימים מיוחדים בתוך ירושלים. הגיע שגריר, הגיע נשיא, הפלג הירושלמי מפגין, הפגנות הנכים – אלה אירועים רק בירושלים. יש נהגים ויש אוטובוסים אבל צריך להסיע אותם ואין מי שיסיע אותם.

גם ירושלים עם המאפיינים שלה. כמה ימים יש בשנה? תורידו 120, תוריד שישי-שבת, נשאר כ-100 ימים לתחבורה ציבורית. תבינו, זה מכלול בעייתי מאוד. לא רק נת"צים,. תעשו מה שאתם רוצים.

לנושא של הנהגים. 

<היו"ר איתן כבל:>
ברשותך, זה נושא כבד בפני עצמו והוא ליבת הדיון הבא. אני רוצה לומר גם לך אבי פרידמן חברי שלא ייחשב כאן שהבעיה היא רק נהגים. נהגים, זה נכון, זה נושא ליבה. זאת אומרת, גם אם פתרנו את כל הבעיות ואין נהגים ויש מחסור בנהגים, ואני שומע את הזעקות מ-דן, וזה הדיון הבא שנרחיב בו. אני מצפה ואני רוצה שנבין את זה. ירושלים היא ירושלים עם הבעיות שלה ועם כל המיוחדות שלה אבל הרצון שלנו הוא קודם כל לגרום למשרדי הממשלה ולגורמים שעוסקים כל אחד בתחומו, קודם כלל לשנות ולהבין את העניין הזה ושנקודת הפתיחה תהיה אחרת. זו הכוונה. אם הייתי יודע שהבעיות מתקיימות רק בימי אבל לא עלינו, או בימי שמחה, הייתי אומר, אבי, שאתה צודק, לבעיה קוראים ירושלים, אבל הבעיה שגם בשוטף כשאין ימי שמחה כן ירבו ואין ימי אבל לא עלינו. אני למשל הייתי ביום רגיל.

<גיל יעקב:>
עדיין חסרים 150 נהגים, רק בירושלים.

<היו"ר איתן כבל:>
תן לנו, אנחנו יודעים לנהל את הדברים. אנחנו לא רוצים שניתפס רק לעניין הזה. שיהיה ברור. 

<ישי בלך:>
אני מייצג את המינהלים הקהילתיים. אנחנו מדברים כאן על 10 אחוזים אי ביצוע של הנסיעות, שזה פי חמש מהמותר בחוק לפי נספח ג' של החוזה של אגד מול משרד התחבורה. אחוז החריגה המותרת הוא 2.1 אחוזים ואנחנו מדברים כאן על עשרה אחוזים אי ביצוע.
<קרן טרנר:>
מאיפה לקחת את זה?

<ישי בלך:>
הנתונים הם מהדוחות האלה. אני רק אומר שגם הדוח שאתם הוצאתם לפני חודש, הדוח של ה-84 עמודים, בעמוד 26 שמדבר על ירושלים, הדוח הזה מתבסס 90 אחוזים על נתוני GPS ו-10 אחוזים על בקרת שטח. זאת אומרת שטווח הטעות של 10 אחוזים. אם לוקחים 20 אחוזים טעות - - -

<היו"ר איתן כבל:>
סליחה, אני רוצה להציע לך הצעה. העניין של האיחורים, טחנו אותו. אני רוצה שאם אדוני כבר בא ומדבר בשם כל המינהלים – 15 דקות הציגו את הנתונים, גם הייתה התייחסות כאן ולאן זה הולך – אני נותן לך את הזמן שלך, נצל אותו כדי להביא את המצוקות שלכם.

<ישי בלך:>
אני מציע שני דברים כבר העלו אותם. דבר אחד זה מה שמאיר חן אמר ב-4 בינואר בשנה שעברה, בשימוע שהוא ערך לאגד, שאם לא יהיה שיפור מיידי, יכניסו תחרות. מוניות שירות זה דבר יפה ונחמד, אבל זה לא מכסה את ההפרות של החוזה. 

<קרן טרנר:>
היה שיפור ובכל מקרה תהיה תחרות.

<ישי בלך:>
לא היה שיפור.

<קריאה:>
אין שיפור.

<ישי בלך:>
בשבוע שעבר עשיתי בקרת שטח במסוף לרמות. עמדתי שעה והיו 10 אחוזים אי ביצוע, ואם אתם רוצים - אני אתן לכם אחר כך נתונים לגבי מה שהיה.

<היו"ר איתן כבל:>
אין לי סיבה לחשוב שאתה לא אומר אמת. 

<ישי בלך:>
מהבחינה הזאת אני דורש שמשרד התחבורה יעמוד בדברו ומה שמאיר חן אמר ב-4 לינואר ומה ששר התחבורה אמר במענה לשאילתה של אורי מקלב ב-28 ליוני, שאילתה מספר 366 - - -

<קרן טרנר:>
בלי קשר אנחנו עושים את זה.

<ישי בלך:>
דבר שני. יש קווים שעוברים על ציר שדרות גולדה מאיר שאלה קווים של אגד תעבודה והם אוספים ומורידים נוסעים של גבעת זאב. כל עוד יש כאן בעיה בנושא של התחבורה הציבורית בירושלים, שיאפשרו לאגד תעבורה להעלות את הנוסעים של רמות בשדרות גולדה מאיר וכך נוריד מהעומסים על אגד. תודה רבה.

<היו"ר איתן כבל:>
מוניות השירות הן אקסטרה. הן לא במקום. 

<קריאה:>
תחבורה משלימה.

<היו"ר איתן כבל:>
זאת תחבורה משלימה. היא לא תחלופה והיא לא במקום.

<קריאה:>
והמוניות עוד יותר משלימות.

<ישי בלך:>
כי לבית וגן אין מוניות שירות ולרמות אין מוניות שירות.

<היו"ר איתן כבל:>
העניין ברור. יש כמה נקודות שצריך לתת עליהן את הדעת. לא לחזור כל הזמן על הדברים שכבר אמרנו והתייחסנו אליהם.

אני רוצה לשמוע את נציג התאחדות הסטודנטים.

<רן קניגסברג:>
אני מאגודת הסטודנטים באוניברסיטה העברית. אני לא אחזור על נתוני ביצוע אלא אתייחס בקצרה. כן חשוב לי לומר שבסוף יש נתונים ויש את השטח. בשטח אנחנו שומעים את הסטודנטים ואת הציבור הכולל. אנחנו מפעילים עמוד פייסבוק "די לעומס בקווי אגד ירושלים" כבר שנתיים, עמוד פעיל מפה ועד להודעה חדשה. הבעיות בשטח קורות.

אני כן רוצה לומר שבחצי השנה האחרונה אנחנו עובדים ישירות עם משרד התחבורה, עם דרור גנון, עם מורן, אסי וכל החברים הטובים ויש לנו שיפור. אנחנו כן מתקדמים ועובדים אתם אבל למרות השיפורים, יש שיפורים נקודתיים שהם פלסטרים לתחבורה הציבורית כמו השינוי שהיה בדיוק לפני שבועיים בקו 19 ויש דברים מהותיים יותר, כמו שנאמר כאן, אם אלה הנהגים. אם רבים כאן, כל האנשים של השטח, אם אלה מינהלים קהילתיים, אם זאת האוכלוסייה החרדית, אם זה אנחנו הסטודנטים וכולי, אומרים שיש בעיה עם הביצוע. לנו הובטח לפני שלושה חודשים על ידי שר התחבורה שירושלים תיפתח למכרזים חדשים ואגד לא יהיה המפעיל היחידי בעיר ואנחנו רוצים לדעת מה קורה גם עם הנושא הזה.
<היו"ר איתן כבל:>
הבטיחו לך.

<רן קניגסברג:>
הבטיחו ועכשיו אנחנו מחכים שיקיימו את ההבטחה.

<קרן טרנר:>
בלי קשר לאחוזי הביצוע, מה שאמר מאיר חן, אנחנו בישורת האחרונה של משא ומתן עם חברת אגד על הוצאת קווים וירושלים היא חלק נכבד מהמשא ומתן אתם. אנחנו לא נחתום על סיכום ללא מכרזים בירושלים כי אנחנו עומדים מאחורי האמירה הזאת. גם אם אגד היו עכשיו ב-99 אחוזים ביצוע, עדיין היינו מוציאים לתחרות אשכולות.

<היו"ר איתן כבל:>
תודה. נמצא כאן יושב ראש ועד העובדים של אגד ירושלים?

<יעקב אוחנה:>
יושב ראש ועד העובדים של אגד.

<היו"ר איתן כבל:>
ברשותך, בדיון הבא תיתן התייחסות.

אני אאפשר לפלר חסן נחום מעיריית ירושלים. את חברת מועצת העיר?

<פלר חסן נחום:>
כן.

<היו"ר איתן כבל:>
אחריך ידבר אלעד מלכא שגם הוא חבר מועצת העיר.

<פלר חסן נחום:>
אנחנו במועצת העיר ירושלים באמת לא מסכימים על הרבה אבל משהו שחוצה מגזרים כאן זה העניין של התחבורה הציבורית ואיך התחבורה הציבורית בירושלים קורסת. אנחנו בשטח ואנחנו שומעים את זה מאנשים שבאים אלינו ומדובר באלפי אנשים. גם סטודנטים, גם קשישים, גם משפחות. הכול. אנחנו כאן במצוקה. אנחנו מאוד נשמח אם תתייחסו אלינו ולא תאמרו שזה לא האחוז בדיוק כמו האחוז שלנו אלא תתייחסו כמצוקה אמיתית.

אני לא אחזור על הנתונים כי כולם כבר דיברו עליהם אבל אני רוצה לדבר על שני דברים. האחד, תכנון קווים. יש כאן הרגשה שאין מספיק שיתוף ציבור ואתם נותנים קווים היכן שלא צריך, והיכן שבאמת צריך – אין מספיק קווים. אני רואה את זה. יש לנו חבר מועצה שגר בהר הזיתים. הוא אומר שיש קווים ריקים וכל יום יוצאים אוטובוסים ריקים.

<קריאה:>
קו 24.

<פלר חסן נחום:>
תודה. אז קו 19 מלא וכל הקווים בירושלים מלאים. קצת שיתוף ציבור כאן. להבין מה הצרכים האמיתיים ולא מה שבמפה נראה לכם טוב.

דבר שני, ואני חייבת לדבר אבל בקצרה על העניין של הנהגים כי אני עוסקת בזה זמן רב. אני החזקתי את תיק התחבורה במועצת העיר.

<היו"ר איתן כבל:>
ממש בקצרה כי נרחיב על זה בדיון הבא.

<פלר חסן נחום:>
כן. אני מאוד שמחה היום על משהו, על כך שכולנו מדברים בשפה של נהגים וחוסר תנאים של נהגים כי לפני שנה אף אחד לא דיבר על זה. אני מבינה שיש דברים שהם תחת אחריותכם ויש דברים שהם תחת אחריותנו בעיריית ירושלים. חבל שראש העיר לא נשאר כאן כדי שנבין מה הוא כן יכול לתרום כאן. הוא יכול לתרום בנת"צים, הוא יכול לתרום במגרשים לחניה, ודרך אגב, החברות לא עושות מספיק כדי לעשות לובי למגרשים לחניה.
<היו"ר איתן כבל:>
אני רוצה לומר לך שיש דיון נפרד, דיון נוסף שיעסוק בכל האלמנטים שאת מדברת עליהם, על המסופים. זו שרשרת. חברים, אני רוצה שנבין את זה גם אנחנו כולנו. אם אנחנו רוצים לדבר על תחבורה ציבורית באמת, לא לבלבל את המוח אחד לשני אלא באמת לדבר על תחבורה ציבורית, שום דבר לא חי מעצמו. אם אתה רוצה, אתה צריך נהגים, אתה צריך מסופים. רשות מקומית חייבת להביא את המסוף.

<פלר חסן נחום:>
כאשר מגיע מצב בו נהג חונה בצד כי אילן לו חניה ופקחים מעיריית ירושלים נותנים לו דוח והוא משלם את זה בעצמו, יש לנו בעיה.

<היו"ר איתן כבל:>
תודה גברתי.

<אלעד מלכא:>
אדוני היושב ראש, תודה רבה. אני רוצה להתייחס לנתון שלא נאמר כאן עדיין. אנחנו זיהינו שלאורך הזמן הייתה ירידה בכמות הנסיעות שכביכול בוטלו ועלייה בכמות הנסיעות שיצאו באיחור. ברי לכל בר דעת מה קורה כאן. הפכו נסיעות מבוטלות לנסיעות שיוצאות באיחור. אז עשינו מדד שבודק כמה זמן אנשים המתינו בתחנת המוצא, לא לאורך הדרך, לאוטובוסים. אני אסבר את אוזנו של היושב ראש. בממוצע מיליון ורבע דקות מחכים תושבי ירושלים לאוטובוסים. מיליון ורבע דקות בחודש שאנשים מבזבזים. העלות של זה למשק ולכלכלה הירושלמית ברורה לך. העלות לאיכות השירות של תושבי ירושלים, ברורה לך.

<היו"ר איתן כבל:>
בשניות זה היה יוצא יותר.

<אלעד מלכא:>
אני הלכתי לפי דקות. אפשר לחלק את זה גם לשעות. בכל מקרה, זו הנקודה.

<דב חנין (הרשימה המשותפת):>
רק תחנות המוצא.

<אלעד מלכא:>
רק תחנות המוצא. לאורך הדרך זה יותר חמור.

אני כן רוצה להתייחס לכמה דברים שנאמרו כאן. ראשית, זה נכון שאכן יש משבר נהגים בכל הארץ אבל צריך לומר שהמצב של אגד בירושלים כרגע נמצא באי ביצוע של פי שניים. אני מדבר על שבעה וחצי אחוזים אי ביצוע. פי שניים מיתר החברות ברחבי הארץ. זה לא מקרה וכנראה יש לזה סיבה.

<היו"ר איתן כבל:>
נתייחס לזה בסיכום.

<אלעד מלכא:>
אני גם רוצה להתייחס לעניינים המיוחדים שנאמרו כאן. 

<היו"ר איתן כבל:>
עזוב את זה. זה לא נימוק. זה נאמר.

<אלעד מלכא:>
אם היושב ראש אומר שזה לא נימוק, אני מקבל את זה.

<היו"ר איתן כבל:>
אני אומר את זה לא מהבחינה שאדוני לא צודק. אני לא מוכן לקבל את זה כראה וקדש. ירושלים היא עיר קודשנו לא מהשבוע שעבר. 

<אלעד מלכא:>
אני מעריך את האמירה הזאת. 

אמירה אחרונה שאני רוצה לומר. אנחנו שומעים כבר למעלה משנה את האמירות שאנחנו עובדים על זה, לשפר את זה, להוסיף נהגים, להכניס תחרות וכולי וכולי. כל יום כזה הוא יום שאנשים סובלים מתחבורה ציבורית לקויה. אתם אומרים שאולי יש שיפור של אחוז או שניים, אבל אני אומר את האמת כנציג של תושבי ירושלים במועצת העיר. תסלחו לי, אבל זה לא מעניין. אנשים נאנקים בתחנות, בצפיפות באוטובוסים שהיא לא בטיחותית וזה שהדבר הזה נמשך כבר למעלה משנה, התהליך הזה, זה בא על חשבון כולנו. אנחנו נשמח שזה יקרה כמה שיותר מהר. תודה.

<היו"ר איתן כבל:>
תודה. גדי אברהם, נהג אגד בירושלים.

<גדי אברהם:>
שלום לכם. אני נהג אוטובוס. להבדיל מכולכם שיושבים כאן על לפטופים, אף אחד מכם לא יודע מה זה לשבת באגד ארבע שעות כשאתה צריך ללכת לשירותים. אני אגלה לכם. אוטופיה, מצב ורוד, קיבלתם מחר באגד 500 נהגים ו-2,000 אוטובוסים. איפה הם נוסעים? כל הנת"צים של עיריית ירושלים, אין להם צבע. אני אקנה לכם פח צבע. ראש העיר ברח. פח צבע מסכן ברחוב הצבי, ואסז בכניסה לתחנה המרכזית וביציאה לא יעמדו שעה וחצי. גם לא בגאולה, לא ברחוב נג'ארה, לא בשכונת מלכי ישראל, לא באגריפס. סגרתם את רחוב יפו, זרקתם את האוטובוסים לאגריפס, אנחנו עומדים 40 דקות. למישהו נשמע נכון? תביא עוד 2,000 אוטובוסים, נעמוד שמונה שמונים דקות. 
תשנו את השיטה. הכנסתם 4,000 קווים שיוצאים מחוץ לירושלים לאסוף מהשכונות החרדיות. למה מה קרה? יש תחנה מרכזית, יוצאים מהתחנה המרכזית. לציבור החרדי לא טוב להיות בתחנה המרכזית? המראה שם לא נחמד? תפתחו להם מסוף שיצאו מתחנה אחת החוצה מהעיר. למה מהשכונות? אתם עושים עוד פקק. אתה בא מהעירייה, הכול ורוד, אבל עוד מפעיל? תביאו עוד עשרה מפעילים. חבר'ה, העניין הוא שמאחורי ההגה יושב נהג. כשהוא לא נוסע בנת"צ, גם כשהנת"צ שלו אליו נכנסים עוד 200 מפעילים, מה נראה לכם? כשאגד שם אוטובוס עם נהג, בסופו של דבר כשהנהג מגיע לתחנת קצה הוא לא יעשה הפסקה לשירותים ואין שירותים כי אין תחנת קצה? 

בעניין הזה משרד התחבורה נתן לי תשובה. חבר הכנסת דב חנין שלח בקשה וקיבלתי תשובה: הנהג השתמש בשירותי הקניון. תראה איזה ביזיון. יש מפעיל של תחבורה ציבורית בתחנת קצה ואני אתן לו להשתמש בשירותים של הקניון.

<היו"ר איתן כבל:>
תודה. אני מודה לך. אני חושב שסיכמת חלק ניכר מהעניין בצורה מכובדת.

שני דוברים אחרונים. יהודה בן יוסף.

<יהודה בן יוסף:>
אני יושב ראש מינהל קהילתי של שכונת ארמון הנציב, ארנונה הצעירה. אני כאן בשם כל יושבי הראש של שכונות העיר. גברתי המנכ"לית, שלחנו לך מכתב וכמו שאת מטפלת בעניין של האוטובוסים, כך את מתייחסת לתושבי העיר. אני שלחתי לך מכתב בשם כל יושבי ראש שכונות העיר כדי שתזמיני אותנו לדיון לנושא הכואב הזה במקום שנשב כאן וכל אחד ידבר חצי דקה אבל אפילו לא קיבלנו תשובה האומרת שקיבלנו את מכתבך. כך אתם מתייחסים לנושא הזה.

<קרן טרנר:>
אכן לא קיבלתי את מכתבך. אני אבדוק את זה.

<היו"ר איתן כבל:>
נתתי לך לדבר ואתה הופך את זה לפניות ציבור.

<יהודה בן יוסף:>
אני רוצה לומר בנושא של עלייה לאוטובוסים ותשלום במזומן. השינוי של כל הנושא של התיקוף, אנשים לא יוכלו לשלם במזומן. מה שקורה היום, אנחנו קודם כל בעד שנהגים לא יתעסקו בתשלומים, בכרטיסים, בתעודות ובכסף. יחד עם זאת, צריך למצוא תחליף הולם. היום כל אוטובוס הוא סוג של מכונת תשלום. אנחנו הצענו שתהיה בכל אוטובוס מכונת תשלום שאפשר לשלם במזומן ולא להעניש קשישים.

<היו"ר איתן כבל:>
כבר קיימנו על כך דיון. אנחנו עוסקים בנושא ונשתדל לתת לזה את המענה המקסימלי. כבר התקיים דיון נפרד בעניין הזה. תודה.

<יחיאל רודמן:>
מינהל קהילתי רוממה. אני רוצה בחצי דקה לומר דבר. פלר הזכירה את זה. שיתוף הציבור היום הוא מתחת לכל ביקורת. מצהירים על כך אבל זה לא קיים. המינהלים הקהילתיים שמחוברים היטב לציבור יודעים היטב מה הציבור צריך. פעם אחרי פעם משרד התחבורה מזלזל ובועט בציבור ואחרי כן הוא משווק את זה עם יחצ"נים מאוד מוצלחים פחות או יותר. זה היה עם הרב-קווים, זה היה עם המסלולים, זה עם התדירויות, זה עם השירות.

אנחנו דורשים דבר אחד מאוד מאוד פשוט - אגד אמורה לחתום חוזה חדש עם משרד התחבורה. כיום למיטב ידיעתנו אין להם בכלל חוזה – והוא שלפחות נהיה שותפים בחוזה. שתי ערים שאני מכיר שהיו בתחתית השירות והן הצליחו להגיע לשיא השירות ונמצאות בראש הטבלה, אלעד וביתר עילית, רק בגלל שנציגי הנוסעים עצמם – שאלה המינהלים הקהילתיים והארגונים – היו שותפים לחוזה והם לא סתם באו והזמינו אותם לשמוע אותם ולתת להם תשובות.

נקודה נוספת אחרונה ופרקטית מאוד. אם אגד לא מסוגלת ולא משנה אם היא צודקת או לא, היא מסכנה או לא, לפחות תשנו את לוח הזמנים בהתאם. אם לי אין מספיק יכולת לעשות משהו, אני שם את התשומות שלי לפי הצורך. לא יתכן שבן אדם יעמוד בתחנה והוא לא ידע אם האוטובוס יצא או לא יצא. אתם לא מסוגלים? תודיעו לציבור, חבר'ה, זה יורד ותעשו את זה בהתאם לצרכים. לא שבן אדם לא יודע מתי ואיזה אוטובוס יגיע ולפעמים דווקא בזמנים הכי עמוסים אין אוטובוס. אני מודה לך היושב ראש.

<היו"ר איתן כבל:>
תודה. נגעת בשתי נקודות מאוד חשובות.

גברתי, אחרונת הדוברים.

<גלית לוי:>
מנהלת מרחב ירושלים, התאחדות התעשיינים. אני כאן כדי לייצג את סקטור התעסוקה במרחב ירושלים. מדובר על מעל 20,000 עובדים, רובם בשני אזורי תעשייה – עטרות והר חוצבים – ואין תחבורה ציבורית לאזורים אלה. בבוקר יש פקקים בכניסה, יש מחסור בחניה, יש עלויות עודפות של עשרות מיליונים של מעסיקים שמממנים הסעות פרטיות לעובדים. יש עבודה שנעשית עם חבר הכנסת דב חנין שיושב כאן אתנו. קודם כל, תודה רבה על הדיון הזה שהוא דיון נהדר על העבודה שנעשית. בסופו של יום הפתרון נמצא במקום שבו נדע לייצר קווים ישירים. נכון להיום אזור הר חוצבים יש פרויקט קטן מאוד, מעין פרויקט מדגמי נקרא לו, שמייצר חמישה אוטובוסים שמגיעים כל בוקר לתוך אזור הר חוצבים עם נקודות ייעודיות במרחב ירושלים. האוטובוסים האלה מלאים עד אפס מקום. בעזרת אפליקציה אנשים נרשמים, עולים על האוטובוס.
שוב אני אומרת שאם נדע לייצר מערך כזה של קווי הזנק יעיל ושיטתי לאזורי תעסוקה, פתרנו הרבה מאוד בעיות. לדעתי הורדנו נפח מאוד גדול מהכבישים בעיר הזאת. תודה רבה.

<היו"ר איתן כבל:>
תודה. ברשותכם, אני רוצה לסכם. גברתי תאמר כמה מלים.

<קרן טרנר:>
צריך לומר עוד משהו לגבי הנת"צים. בעיר ירושלים אנחנו מקדמים הרבה מאוד נת"צים. בכניסה מכביש 1, נתיב שלישי לתחבורה הציבורית, כך שגם העלייה לירושלים היא בטוחה יותר בכביש 1. בסוף בכניסות לערים תמיד יש פקקים. מי שנוסע בתחבורה הציבורית נוסע בצורה רציפה וממשיך לנת"צים כבר באזור התחנה המרכזית.

נת"צ בדוכיפת, נת"צ בכביש 60 בכניסה, בקלנדיה יש לנו פרויקט תחבורה ציבורית, ב-437. יש לנו סדרה של פרויקטי תשתית אבל אנחנו נדבר עליהם בנפרד, על הנת"צים ואז גם נגיע ללוחות זמנים. 

כמו שאמרתי קודם, אנחנו לא מרוצים מהמצב. אנחנו מבינים את הדחיפות. זה כן יושב עלינו ואנחנו כן מתכוונים לעשות את הפעולות המתבקשת, לתכנן קווים יותר ישירים, להוציא לתחרות, לשים מוניות שירות. בנושא ההידברות, אני לא מכירה פנייה כזאת אבל אני אשמח לראות איך מעלים את רמת השיתוף שלכם בתכנון קווים עתידיים.

<היו"ר איתן כבל:>
תודה גברתי. ברשותכם, אני רוצה לסכם. אנחנו בשעה 2:00 נתחיל דיון שבעצם יעסוק בתחבורה הציבורית מהאספקט של הנהגים, שזה בעצם אחד המוקדים המרכזיים. זה לא רק הנהג אלא גם סביבתו.

גברתי המנכ"לית, הדברים שנאמרו כאן על ידי כל הגורמים, ואני עכשיו באמת לא מחפש כאן את מי להאשים, יש משבר אמיתי בכל הנוגע לתחבורה הציבורית בירושלים וזו עובדה. אם אנחנו נלך על פי הנתונים הגולמיים או נלך על פי נתונים אחרים, בשורה התחתונה המצב הוא כאוס קשה מאוד. זה במכלול שלם של נושאים. תוסיפי לזה את המבנה הטופוגרפי של ירושלים שלא כמו בכל מקום ברצותך להרחיב עוד שביל או כביש, אתה יכול לעשות זאת. בירושלים אתה מוצא צרה צרורה ולכן הדברים שנאמרו כאן מחייבים אתכם ואנחנו נעשה, גם בוועדת המשנה וגם אני באופן אישי כאן מעת לעת, את המעקב ואני אסביר למה אני מכוון.

יש כמה נקודות. מחסור בנהגים זה נושא לאומי ארצי. נת"צים, אנחנו עוסקים בנושא גם בהיבט הלאומי הארצי אבל ירושלים היא אחד המקומות שנידרש אליהם.

<קרן טרנר:>
מסופים. לדוגמה הר חוצבים, שם יש לנו בעיה איפה להעמיד אוטובוסים.

<היו"ר איתן כבל:>
כן. מסופים. נעסוק בזה בדיון נפרד מפאת חשיבות העניין. אמרתי, הנהג על מכלול הדברים שנוגעים לנהג מסביב, כמו שתיאר כאן בצורה יוצאת מן הכלל גדי אברהם, איזה יחס צריך לתת לנהג. בואו נגיד את האמת, זה לא כל כך פשוט, גם אותה אינטראקציה עם הציבור כאשר כולם לחוצים.

דבר נוסף שאני רוצה לומר ואמר את זה יחיאל. יחיאל סיכם שתי נקודות שנאמרו גם על ידי גורמים אחרים. אני פונה אליכם. שיתוף פעולה. לא צריך לראות בציבור גורם שצריך להתנגד לו, להזיז אותו אלא נהפוך הוא. האינטראקציה אתם יכולה באמת לעשות מהפיכה בכלים שיש היום כי כמו שנאמר, גם אם תוסיף עכשיו 500 אוטובוסים, בסוף הם צריכים לנסוע באיזשהו מקום וצריך נהגים שיהיו. כאן אני אומר את זה ומקדים את המאוחר.

העניין הזה של מתי אוטובוס מגיע, אני אומר את זה, ודב, זה דבר שנצטרך לתת עליו את הדעת. יש מחסור, זאת עובדה אבל הבעיה עוד יותר גרועה כאשר אזרח ממתין ולא יודע מתי יבואו לקחת אותו. זה המצב במדינת ישראל בירושלים. 
<דסי גורדון:>
הבעיה היא שעל פי חוק אסור - - -

<היו"ר איתן כבל:>
גברתי, עזבי, אנחנו כאן בכנסת, במקום שמשנה חוקים. 

<דסי גורדון:>
זאת התשובה שקיבלנו.

<היו"ר איתן כבל:>
נכנסת לפרוטוקול. אני אומר את זה לך ואני אומר את זה לכולנו. עדיף לי אלף פעם להמתין, כשאני יודע שאני צריך לחכות 45 דקות, אז אלי אני לא אצא בגשם, אני לא אצא 45 דקות לפני הזמן אלא אני אכוון את עצמי להגעת האוטובוס, או אני אספיק לעשות עוד משהו בבית, או אלף ואחד דברים. אבל כשאתה צריך לצאת ואתה מגיע לתחנה ובמקום להמתין את הדקה, חמש, עשר דקות שאתה צריך להמתין, אתה צריך להמתין 45 דקות, זה לא ייסלח. אני אומר את זה כאן בצורה מאוד מאוד ברורה. אני מצפה ותובע - נתחיל עם זה בירושלים - שלוח הזמנים יעודכן בהתאם. מה שיש, יש. זה המצב. אנחנו לא נמצא לעצמנו לוח זמנים שלא קיים. 

ברשותכם, כמו אמרתי, אין כאן נציגים של סיטיפס.

אתם תעבירו לנו את שני האירועים, גם של בית שמש וגם של ירושלים. אנחנו נוציא פנייה מסודרת למנכ"לית משרד התחבורה, בוודאי על המקרה של בית שמש.

ברשותכם, נמשיך ונעקוב מקרוב אחרי הדברים.

נתכנס כאן בשעה 14:15 להמשך הדיון והפעם נעסוק בהיבט הרחב של הדיון.

תודה לכם. תודה לדב חנין שמוביל מכל הלב את ועדת המשנה. תודה ל-15 דקות ולכל הפעילים האחרים.

גברתי המנכ"לית, תודה. דרור, תודה. אני יודע שתלונות רבות מגיעות לפתחכם ולמרות זאת אתם עושים את המיטב אבל זה לא אומר שאני לא אשב לכם על הראש ואנחנו נוציא את המקסימום מעצמנו. הגיע הזמן לכך.

תודה. הישיבה נעולה.

<הישיבה ננעלה בשעה 13:45.>

